  Виталий Пронин Конкурсэ сценарийёсты ӵуказеозь келяны луэСценарийёсъя «УДМУРТИЯ. АСЬМЕ КИНО» вожвылъяськонэ ужъёсты ӵуказе гинэ на кутозы. Со сярысь журналистъёсын пумиськонын вераз Кун Думаысь депутат, конкурслэн кичӧлтӥсез Алексей Загребин. Конкурслэн куронъёсызъя, сценарийёсты пӧртэм темаосъя гожтыны яра, но соос Удмуртиен герӟаськемын луыны кулэ: возьматэмын мед луозы улосчиосмы яке действие мед ортчоз шаерамы. - Конкурсэ трос сценарийёс вуизы ни. Вань Москва улосысь, Уралысь, но тросгес - элькунысьтымы, - шуиз Алексей Загребин. - Толэзь ӵоже жюри эскероз вуэм ужъёсты но устооссэ быръёз. Бӧрысь чакласькомы поттыны сценарийёсын книга, огзэ кузьмаломы С. Говорухинлы, мукетсэ - В. Бортколы но мукет тодмо режиссёръёслы. Туж тыршом, огезъя ке но сценарийя кино пуктэмын мед луоз шуыса. Елена Рябина  